E prite inclavadu

Peccadore:
E prite inclavadu
sezis, Redentore?

Gesùs:
Pro te, peccadore,
so cruzzificadu.

Peccadore:
Prite angustiadu
sezis in cuss’hortu?
Pro dare cunfortu
s’anghel’est basciadu
e bos hat portadu
vasu de dolores,
mortales rigores
hat annunziadu?

Prite agonizades
cun tantu rigore,
su candidu fiore
de samben bagnades
e rios formades
chi current per terra,
sambenosa gherra
bos hant intimadu?

Gesùs:
Pro te, peccadore,
isto agonizende,
de samben formende
rios de sudore,
mortale dolore,
fortes agonias
sas intragnas mias
tenent penetradu.

Pro te cun cadenas
mi tenent ligadu
e m’hant destinadu
a crudeles penas,
sas culpas anzenas
subra me pighesi
e pro cuss’istesi
mortu che malvadu.

Peccadore:
Prite bos catturan
scribas, fariseos?
Prite sos ebreos
morte bos procuran,
de bos dare juran
affrontosa morte,
de totu sa corte
sezis cundennadu?

E prite hant bendadu
sa cara lughente,
cun manu potente
colpos bos hant dadu,
Annas han zegadu
su pontificale,
clamende chi male
hazis blasfemadu?

Prite in su balcone
bos mustrat Pilatos
sos membros isfattos
portat sa persone,
a cumpassione
sas pedras moviat,
s’homine ridiat
ch’est pius induradu?

Gesùs:
Pro te mi lighesin
cun sogas tirende,
sa cara bendende
colpos mi ferzesin,
totu m’iscuppesin
bruttas saliadas,
cun manos armadas
m’hant abboffettadu.

Pro te mi neghesit
Pedru accovardadu
e Giudas malvadu
pro te m’intreghesit,
e Malcu mi desit
forte boffettada,
sa corte formada
m’hat inghiriadu.

Pro te m’ispozesin
de sa vestidura,
in colunna dura
pro te mi lighesin,
azzottas mi desin
semiza e seschentas,
mentes disattentas
cust’hant operadu.

Peccadore:
Prite dai sa testa
bessin sas funtanas
de zentes tiranas
ira manifesta?
Cun furia presta
manos serpentinas
de grussas ispinas
bos hant coronadu?

Gesùs:
Pro te rigorosos
buzzinos ferian,
su samben linghian
canes famigosos,
ursos sambenosos
sa pulpa tirende,
eo lagrimende
che cane ligadu.

Pro te m’isvenesin
cun ira sobrada,
sa pulpa istrazzada
s’ossu rosighesin,
sos cantos andesin
in terra nadende
pischinas formende
de samben sagradu.

Peccadore:
Prite duas bigas
bos hant garrigadu?
Bos hant rodeadu
truppas inimigas?
Sas zentes amigas
non bos hant connotu,
e pro cussu totu
bos hant giagaradu?

Prite cun ladrones
bos cruzzifichesint
e bos inclavesint
crudeles sajones,
bruttas fassiones
de zente crudele
cun aghedu e fele
bos hana beveradu?

E prite in fastizu
restat mama bostra?
Pro sa culpa nostra
perdet tale fizu,
su doradu lizu
in sa primavera
de manu severa
lu idet truncadu.

Gesùs:
Pro te de ispinas
coronan sa testa,
de me faghent festa
moffas peregrinas,
iras serpentinas
in fattu e faeddu
totu su carveddu
tenen penetradu.

Pro te bajulende
sa Rughe bessesi,
in terra ruesi,
pro te trapassende
trumbittas sonende,
soldados currende
sas pedras pianghende
su sentenziadu.

Mama mi sighiat
cun penas severas,
in totu sas pedras
su samben lughiat,
e cando intendiat
sos fortes clamores
tremendos dolores
s’alma l’hant passadu.

Peccadore:
E prite, inclinada
sa testa, morides?
E prite rezzides
sa forte lanzada,
e prite alterada
sa terra tremesit
e finas restesit
su sole ecclissadu?

Prite su costadu
portades abbertu?
Prite male fertu
l’hat unu soldadu?
Prite bos hant dadu
aghedu cun fele?
Venenu crudele
bos han preparadu.

Gesùs:
Pro te m’inclavesint
cun duos ladrones,
crudeles sajones
male berrinesint,
sos brazzos tiresint
cun fortes cannaos,
de pustis cun craos
m’hant cruzzificadu.

Pro te, peccadore,
sos membros sunt fertos,
sos brazzos abbertos
tenzo cun amore,
tratta cun dolore
de t’arrepentire
de coro servire
a chie t’hat amadu.

Pro te, peccadore,
so cruzzificadu.